অভিনেত্রী সম্পর্কে আরও দু-চার কথা...
দেখুন ফোটোগ্যালারি
‘মিরজিয়া’ নিয়ে লোকের মধ্যে কৌতূহল তৈরি হয়েছে। আপনিও নিশ্চয়ই এক্সাইটেড?
ছবির প্রস্তাব পাওয়া থেকেই আমি এক্সাইটেড! তবে স্ক্রিনটেস্ট দেওয়ার সময়ে জানতামও না এই ছবির জন্য দিচ্ছি। দু’সপ্তাহ পর রাকেশ স্যারের (ওমপ্রকাশ মেহরা, পরিচালক) ফোন পেয়ে জানতে পেরেছিলাম। ‘দিল্লি সিক্স’ খুব ভাল লেগেছিল। এর আগে অনেক অডিশন দিয়েছিলাম। কিন্তু এখন মনে হয়, ভাগ্যিস সেগুলো পাইনি। এত ভাল ডেবিউয়ের সুযোগ হাতছাড়া হয়ে যেত তাহলে।
বরাবরই অভিনয় করতে চেয়েছিলেন নাকি?
একদম ছোট থেকে চাইনি ঠিকই। কিন্তু যদি বলি কখনওই ভাবিনি, তাহলে মিথ্যে বলা হবে। মাঝে মাঝেই ইচ্ছে করত।
আপনার বিপরীতে হর্ষবর্ধন কপূর। স্টারকিডের সঙ্গে কাজ করতে অসুবিধে হয়নি?
একদমই নয়। সেট’এ আমরা দু’জন একই রকম ট্রিটমেন্ট পেয়েছি। স্টারকিড বলে লোকে ওর সঙ্গে বিশেষ ব্যবহার করেছে, এমন নয়। তাছাড়া হর্ষ কিন্তু খুব মজাদার। ফিল্মি পরিবারের ছেলে হয়েও ওর মধ্যে কোনও দম্ভ নেই। সিনেমা আর স্পোর্টস নিয়ে আমাদের দু’জনেরই সমান উৎসাহ। সেসব নিয়েই গল্প করতাম। আমরা বেশ ভাল বন্ধু হয়ে গিয়েছি।
স্পোর্টসে আগ্রহ আছে আপনার?
(হাসি...) আমি নিজে অনেকদিন পর্যন্ত ব্যাডমিন্টন খেলতাম। এখনও মাঝে মাঝে খেলি। ক্রিকেট, ফুটবল সব নিয়েই আগ্রহ রয়েছে।
ছবির ট্রেলার দেখে ঠিক বোঝা যাচ্ছে না কোন সময়ের গল্প দেখানো হচ্ছে। আপনারও দু’রকম ‘লুক’ মনে হল?
এগুলো এখনই বলতে পারব না। তবে এটা ঠিক, যে অনেকগুলো স্টোরিলাইন রয়েছে। অনেক চরিত্র আছে। ট্রেলার দেখে একটু বিভ্রান্তি হতে পারে। কিন্তু ছবিটা দেখলে বুঝতে পারবেন সব একসূত্রে বাঁধা।
রাকেশ ওমপ্রকাশ মেহরার সঙ্গে কাজ করার অভিজ্ঞতা কেমন?
প্রথম ছবির জন্য ওঁর চেয়ে ভাল পরিচালক হয়তো পেতাম না। আমার অভিনয়ের কোনও অভিজ্ঞতা ছিল না। রাকেশ স্যার হাতে ধরে শিখিয়েছেন। সেট’এ যাওয়ার আগে একটু টেনশন ছিল। কিন্তু ওঁর নির্দেশনায় সব সহজ হয়ে যায়।
বলিউডে নতুনদের গ্রুম করা হয়। আপনার জীবনেও নিশ্চয়ই অনেক বদল এসেছে?
এখনও আসেনি বোধহয়। শর্টস আর গেঞ্জি পরেও রাস্তায় বেরিয়ে পড়ি। বলিউড-অভিনেত্রী হয়ে উঠতে সময় লাগবে। গ্রুমিং‌ তেমন হয়নি। যেহেতু নিজে নিয়মিত খেলাধুলো করি, ফিটনেস নিয়ে তাই বরাবরই সচেতন। প্রচার শুরু হওয়ার আগে আমাদের টিম আমায় নিয়ে বসতে চেয়েছিল। কীভাবে মিডিয়ার প্রশ্নের উত্তর সামলাতে হবে— সে সব নিয়ে। আমি বারণ করে দিয়েছিলাম। চাইনি কোনও কিছু শিখিয়ে দেওয়া হোক। বাস্তবে যেমন, লোকে যাতে সেভাবেই আমায় চেনে, সেটাই চেয়েছিলাম।
এরপর কী ধরনের ছবিতে কাজ করতে চান?
খুব ভাল সময়ে আমি বলিউডে এসেছি। দর্শক নতুন ধরনের গল্প দেখতে চাইছেন, পরিচালকেরা এক্সপেরিমেন্ট করছেন। আমি সব রকম ছবিতেই কাজ করতে চাই। অনেক স্ক্রিপ্ট পড়ছি। মণি রত্নমের একটা ছবিতে কাজ করার কথা হয়েছিল। কিন্তু সেই ছবিটা আপাতত হচ্ছে না। দেখা যাক, অন্য কোনও ইন্টারেস্টিং ছবি আসে কি না।
কোনও অভিনেতা বা পরিচালক যাঁদের সঙ্গে ভবিষ্যতে কাজ করার ইচ্ছে রয়েছে?
ইমতিয়াজ আলি, জোয়া আখতার, আনন্দ রাইয়ের মতো পরিচালকদের সঙ্গে কাজ করার ইচ্ছে আছে। আর অভিনেতা বলতে শুধু একজনই— অমিতাভ বচ্চন। ছোট থেকে আমি ওঁর ভীষণ ভক্ত। ওঁর সঙ্গে একটা ছবি করা আমার কাছে স্বপ্ন!